Diari Oficial de la Generalitat Valenciana


Sumari del DOGV 6826, del 25-07-2012 (2012/7423)

ORDE 47/2012, de 21 de juliol, de la Conselleria d'Educació, Formació i Ocupació, per la qual es convoca i regula la concessió de subvencions públiques destinades al foment de l'ocupació protegida per a persones amb discapacitat en centres especials d'ocupació i enclavaments laborals per a l'exercici 2012.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7423


Data del document
:   21-07-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Correcció d'errades

 Descriptors 

:   * ajuda pública

ORDE 47/2012, de 21 de juliol, de la Conselleria d'Educació, Formació i Ocupació, per la qual es convoca i regula la concessió de subvencions públiques destinades al foment de l'ocupació protegida per a persones amb discapacitat en centres especials d'ocupació i enclavaments laborals per a l'exercici 2012. [2012/7423]  
La Generalitat Valenciana, dins del seu àmbit competencial en material de foment d'ocupació, porta una política coordinada per a la inserció laboral de persones amb discapacitat, no sols en centres especials d'ocupació (empreses d'ocupació protegida) sinó també en empreses ordinàries, potenciant el trànsit de treballadors d'aquelles a estes, prestant una especial dedicació a aquelles persones que, pel seu tipus de discapacitat, presenten unes especials dificultats per a la inserció en l'empresa ordinària.  
La Llei 13/1982, d'Integració Social de Persones amb Discapacitat, arreplega en el títol VII la figura dels centres especials d'ocupació com aquells l'objectiu principal dels quals siga realitzar un treball productiu, participant regularment en les operacions del mercat, i que tinguen com a finalitat assegurar una ocupació remunerada i la prestació de servicis d'ajust personal i social que requerisquen els seus treballadors amb discapacitat, al mateix temps que són un mitjà d'integració del nombre més gran de persones amb discapacitat al règim de treball normal.  
  
La regulació jurídica dels centres especials d'ocupació i de les ajudes a estos, s'incloïa en el Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació; l'Orde del Ministeri de Treball i Afers Socials, de 16 d'octubre de 1998, per la qual s'establixen les bases reguladores per a la concessió de les ajudes i subvencions públiques destinades al foment de la integració laboral de persones amb discapacitat en centres especials d'ocupació i treball autònom; el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat; i el Reial Decret 469/2006, de 21 d'abril, pel qual es regulen les unitats de suport a l'activitat professional en els centres especials d'ocupació.  
  
El Reial Decret Llei 3/2011, de 18 de febrer, de mesures urgents per a la millora de l'ocupabilitat i la reforma de les polítiques actives d'ocupació va derogar, entre una altra normativa, algunes disposicions relatives als centres especials d'ocupació, així com les bases reguladores de les seues ajudes, i afegia que estes disposicions romandrien en vigor fins que s'aprovara l'Estratègia Espanyola d'Ocupació i el Pla Anual de Política d'Ocupació per a l'exercici 2012.  
L'Estratègia Espanyola d'Ocupació 2012-2014 es va publicar en el Boletín Oficial del Estado el 19 de novembre de 2011, a través del Reial Decret 1542 2011/, de 31 d'octubre.  
El Reial Decret Llei 3/2012, de 10 de febrer, de mesures urgents per a la reforma del mercat laboral, publicat en el Butlletí Oficial de l'Estat d'11 de febrer de 2012, suprimix l'apartat «Mesures estatals d'inserció laboral de persones amb discapacitat» de l'àmbit d'«Oportunitats per a col·lectius amb especials dificultats» de l'Estratègia Espanyola d'Ocupació, detalla totes les normes que havien sigut prèviament derogades pel Reial Decret Llei 3/2011 i les declara mesures estatals als efectes de la seua aplicació per al conjunt de l'Estat, per part de comunitats autònomes i el Servici Públic d'Ocupació Estatal, en els seus àmbits competencials respectius, en el marc de l'Estratègia Espanyola d'Ocupació 2012-2014, aprovada per Reial Decret 1542/2011, de 31 d'octubre i respecte dels àmbits de polítiques actives d'ocupació previstes en la mencionada estratègia.  
En la present orde s'arrepleguen les ajudes gestionades pel Servici Valencià d'Ocupació i Formació (Servef), destinades a la integració laboral dels treballadors amb discapacitat en els centres especials d'ocupació, així com les ajudes a l'empresa ordinària que potencien el trànsit dels treballadors amb discapacitat dels centres especials d'ocupació a estes.  
El títol I arreplega disposicions generals per a la totalitat dels programes regulats en l'orde.   
El títol II de la present orde arreplega els programes destinats a la integració de treballadors de centres especials d'ocupació entenent per tals aquelles entitats públiques o privades, que poden tindre ànim de lucre o no tindre'n i l'objectiu principal de les quals és la realització d'un treball productiu, i la seua finalitat la d'assegurar una ocupació remunerada a aquelles persones que, per la naturalesa de les seues limitacions en l'activitat, no poden exercir una activitat en condicions habituals, ja siga de forma temporal o definitiva, per la qual cosa les seues plantilles estan constituïdes almenys per un 70% de persones amb discapacitat, i la resta dels llocs es pot cobrir per personal no discapacitat la contractació del qual resulte imprescindible per a l'exercici de les seues activitats. Els programes de creació, ampliació i manteniment de llocs es regulen en el marc del que establix l'Orde de 16 d'octubre de 1998, del Ministeri de Treball i Afers Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'ocupació i treball autònom, excepte l'ajuda dels «gastos financers» destinats a subsidiar parcialment els gastos financers generats com a conseqüència de les bestretes mensuals de l'ajuda de manteniment salarial, que serà dotat amb fons propis de la Generalitat.  
  
S'inclouen, així mateix, en el títol II les ajudes a les unitats de suport a l'activitat professional, creades per Reial Decret 469/2006, de 21 d'abril (BOE del 22), en el marc dels servicis d'ajust personal i social dels centres especials d'ocupació, servicis la definició legal dels quals ja es va introduir anteriorment a través del número 2 de l'article 42 de la Llei 13/1982, de 7 d'abril, per mitjà de la Llei 66/1997, de 30 de desembre, de Mesures Fiscals, Administratives i de l'Orde Social, segons els quals «s'entendrà per servicis d'ajust personal i social els de rehabilitació, terapèutics, d'integració social, cultural i esportius que procuren al treballador amb discapacitat del centre especial d'ocupació una major rehabilitació personal i una millor adaptació de la seua relació social».  
Dins del mateix títol s'arreplega un altre programa, també específic de la Comunitat Valenciana: els «CEO+I» l'objectiu del qual és facilitar la contractació laboral en empreses ordinàries de persones discapacitades que prèviament hagen seguit un itinerari d'inserció en un CEO qualificat com a tal i en els estatuts del qual conste que, a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, amb seguiment previ d'un itinerari d'inserció i acord amb empreses col·laboradores.  
  
El títol III es dedica a fomentar la contractació indefinida en empresa ordinària de treballadors amb discapacitat procedents dels enclavaments laborals regulats pel Reial Decret 290/2004, de 20 de febrer.  
  
La present orde inclou la terminologia arreplegada en la Llei 39/2006, de 14 de desembre, de Promoció de l'Autonomia Personal i Atenció a les persones en situació de dependència, i en el Decret 114/2010, de 30 de juliol, del Consell, pel qual es procedix a l'adequació terminològica en l'àmbit de les persones amb discapacitat  
La present convocatòria s'emmarca així mateix en els compromisos derivats de l'aprovació del Pacte Valencià pel Creixement i l'Ocupació II 2009-2013. PAVACE II.  
En virtut d'això, fent ús de les atribucions conferides per l'article 28 de la Llei 5/1983, de 30 de desembre, del Consell, i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació.   
  
  
ORDENE  
  
TÍTOL I  
  
CAPÍTOL I  
Disposicions generals  
  
Article 1. Objecte i àmbit  
1. L'objecte de la present orde és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana.  
2. El règim d'ajudes aplicable serà el determinat en els articles següents.  
3. Totes les accions subvencionables hauran de realitzar-se en l'exercici 2012, sense perjuí dels terminis de justificació previstos per a cada tipus d'ajudes.  
  
Article 2. Accions susceptibles de suport   
1. Les ajudes previstes en la present orde aniran destinades a:  
A. Ajudes a centres especials d'ocupació, d'acord amb el que establixen les corresponents resolucions administratives de qualificació:  
  
a) Projectes de creació d'ocupació estable.  
b) Manteniment de llocs de treball.  
c) Unitats de suport a l'activitat professional  
d) Projectes d'inserció a través de CEO+ I  
B. Contractació de treballadors amb discapacitat per empreses ordinàries:  
- Programa de suport a la contractació indefinida a través d'enclavaments laborals.  
2. Les ajudes que es concedisquen a l'empara de la present orde tindran la consideració de subvencions públiques i es regiran, en allò no disposat en esta, per la normativa a què fa referència la disposició addicional quarta de la present orde.   
  
Article 3. Beneficiaris de les ajudes  
Podran ser beneficiaris de les ajudes previstes en la present orde:  
  
a) Per a les ajudes a què es referixen les lletres a), b), i c) de l'article 2.1.a, els titulars dels centres especials d'ocupació l'activitat dels quals es realitze a la Comunitat Valenciana que complisquen els requisits establits en la present orde per a cada programa d'ajudes.  
b) Per a les ajudes a què es referix l'apartat 2.1.A.d els centres especials d'ocupació hauran de comptar en els seus estatuts socials amb la referència explícita sobre el seu caràcter d'empresa d'inserció de treballadors amb discapacitat (CEO+I).   
c) Per a les ajudes a què es referix l'apartat 1.b de l'article 2, les empreses col·laboradores que, d'acord amb allò regulat en el Reial Decret 290/2004, de 20 de febrer, contracten amb caràcter indefinit treballadors amb discapacitat procedents d'un enclavament laboral.  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en la present orde les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora, ni les empreses en crisi o les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb el que establix l'article 14 de la Llei 38/2003, General de Subvencions, i altres normes d'aplicació general, es declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.  
e) Acreditar abans de dictar-se la proposta de resolució de concessió i de pagament, que es troba al corrent en el compliment de les seues obligacions tributàries i enfront de la Seguretat Social. El mode d'acreditació serà l'establit en la lletra b), punt 2, de l'article 6.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
g) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
h) Per a les ajudes que resulten finançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
  
En relació amb l'obligació general per a tot tipus d'ajudes de donar publicitat del caràcter públic del finançament arreplegat en l'article 18 de la Llei 38/2003, General de Subvencions, i en l'article 31 del Reial Decret 887/2003, pel qual s'aprova el Reglament de la Llei 38/2003, i concretament, les entitats qualificades com a centres especials d'ocupació, beneficiàries de qualsevol tipus d'ajuda regulada en la present orde, hauran de fer constar el seu caràcter de «centre especial d'ocupació» «qualificat pel Servici Valencià d'Ocupació i Formació», per mitjà del corresponent cartell indicador, tant en el domicili social com en tots i cada un dels centres de treball de la Comunitat Valenciana.   
  
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
j) La presentació de sol·licituds a l'empara d'esta orde suposa la prestació del consentiment per part del sol·licitant perquè el Servef puga sol·licitar dels òrgans competents de la Seguretat Social la informació estrictament necessària per a comprovar les altes, les baixes, els manteniments i les incidències de les contractacions subvencionades, així com perquè el Servef puga facilitar documentació dels CEO (Escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats i dels mateixos centres especials d'ocupació) a entitats col·laboradores d'este organisme, a fi que es realitzen els estudis oportuns i s'emeten els informes corresponents que es consideren oportuns.  
  
k) Així mateix, la presentació de sol·licituds a l'empara d'esta orde, suposa l'existència d'autorització expressa de tots els treballadors amb discapacitat al centre especial d'ocupació en què treballen, per a la cessió de dades al Servef, relatives al tipus i grau de discapacitat.  
l) Aplicació de les obligacions establides en el Reial Decret 180/2003, de 14 de febrer, referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.  
m) Compliment, si és el cas, de la normativa sobre integració laboral de persones amb discapacitat o l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les persones amb discapacitat.  
n) La subcontractació de les activitats subvencionades en la present orde, en el cas que l'objecte d'estes ho permeta, es regirà per la regulació continguda en l'article 29 de la Llei 38/2003, de 17 de novembre, General de Subvencions, i podrà abastar la totalitat de les dites activitats, d'acord amb el que establix l'article esmentat.   
ñ) En el supòsit en què el lliurament de la subvenció s'efectue per mitjà de pagaments anticipats, i sempre que el beneficiari siga una persona física o jurídica subjecta al dret privat, per a garantir la seua comptabilitat separada de la resta d'operacions de l'activitat del beneficiari de subvencions, este beneficiari queda obligat a la identificació en compte comptable separat de tots els ingressos i gastos referits a operacions de l'afectació de la subvenció a la finalitat de la seua concessió.  
  
o) Els centres especials d'ocupació, hauran de comunicar al Servef, en un termini no superior a 30 dies, qualsevol alteració o modificació que es produïsca en relació amb la qualificació com a centre especial d'ocupació, és a dir: titularitat, forma jurídica, activitats, domicili social, obertura de nous centres de treball, etcètera.  
  
CAPÍTOL II  
Procediment general per a la concessió de les ajudes  
  
Article 6. Presentació de sol·licituds i documentació  
1. Les sol·licituds per a l'obtenció de les ajudes regulades per la present orde hauran de dirigir-se al Servef i es presentaran en model normalitzat en la Direcció General del Servef per a les ajudes compreses en el títol II de la present orde i en la corresponent Direcció Territorial d'Ocupació del Servef, o òrgan que la substituïsca, per a l'ajuda regulada en el títol III, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent Registre Electrònic de la Generalitat, (DF quinta de la Llei 3/2010, de la Generalitat, d'Administració Electrònica de la Comunitat Valenciana).  
  
2. Les sol·licituds hauran de dur adjunta, a més de la documentació que per a cada una de les ajudes concretament s'establix en els articles corresponents d'esta orde, la documentació general següent, que podrà annexar-se per mitjans telemàtics sense perjuí que puga requerir-se en determinades circumstàncies l'exhibició dels documents originals per a la seua confrontació si es creu convenient:  
a) Documentació acreditativa i identificativa del sol·licitant, i, si és el cas, del seu representant legal, excepte en el cas que sent un centre especial d'ocupació, la documentació assenyalada ja es trobe en el Servef.  
Quant a les dades d'identitat, tant del sol·licitant com del representant legal, quant a persones físiques, la presentació de la sol·licitud de subvenció comportarà l'autorització del sol·licitant perquè el Servef obtinga directament esta acreditació.  
No obstant això, el sol·licitant o representant legal podrà denegar o revocar este consentiment efectuant una comunicació escrita al Servef en este sentit. En este supòsit, hauran de presentar còpia compulsada de la documentació acreditativa d'esta identitat.  
b) La presentació de la sol·licitud de subvenció comportarà l'autorització del sol·licitant perquè el Servef obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
  
No obstant això, el sol·licitant podrà denegar o revocar este consentiment efectuant una comunicació escrita al Servef en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
c) Dades de domiciliació bancària, segons el model facilitat a este efecte (fitxa de manteniment de tercers), i documentació acreditativa de la titularitat del compte bancari del beneficiari, excepte si s'ha presentat abans davant del Servef i no ha experimentat variació, i en este cas s'indicarà el compte en què s'haurà de practicar l'ingrés, especificant en tot cas a quina ajuda o ajudes correspon.  
d) Declaració responsable subscrita pel representant legal que l'entitat beneficiària no està incursa en cap de les prohibicions per a obtindre la condició de beneficiària de subvencions i en concret de no trobar-se en el supòsit de l'article 13.2.g de la Llei 38/2003, de 17 de novembre, General de Subvencions.  
e) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat suficient nombre d'entitats que el subministren o presten, les quals hauran d'aportar-se junt amb la sol·licitud de subvenció.   
  
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
f) Si és el cas, declaració responsable del compliment de la normativa sobre integració laboral de persones amb discapacitat o l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
g) Declaració responsable acreditativa que el beneficiari no es troba ni en situació de crisi, entesa segons les consideracions que sobre esta consten en la disposició addicional segona de la present orde, ni subjecte a una orde de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat comú.  
h) Si és el cas, declaració responsable referida a les ajudes amb càrrec a un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, declaració responsable de no haver-ne rebut cap.  
3. En el cas que els documents que ha de dur adjunts la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats, o, si és el cas, emesos, la identificació del procediment en què es troben i que no hagen transcorregut més de cinc anys des de la finalització del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
4. Quan la sol·licitud no reunisca els requisits assenyalats en la present orde o no adjunten la documentació que d'acord amb esta resulte exigible, de conformitat amb el que establix l'article 71 de la Llei 30/1992, de 26 de novembre, modificat per la Llei 4/1999 de 13 de gener de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o presente els documents preceptius, amb indicació que si no ho fa així, es considerarà que desistix de la seua petició, amb resolució expressa prèvia i la seua notificació en els termes que preveu l'article 42 de la llei esmentada.  
5. La formulació de la sol·licitud per part de l'interessat per a accedir als beneficis de la present orde, suposa l'acceptació de la subvenció per part del sol·licitant, així com de les obligacions que se'n deriven, sense perjuí dels drets al desistiment i a la renúncia que els interessats puguen exercir.  
  
Article 7. Procediment de concessió. Criteris per a la concessió de les ajudes i preferències en la concessió  
1. El procediment de concessió de subvencions regulades en la present orde serà el de concessió directa o el de concurrència competitiva, segons el tipus d'ajuda, i d'acord amb el que establix l'article 22 de la Llei 38/2003, General de Subvencions, en relació amb el Reial Decret 357/2006, de 24 de març, pel qual es deroguen els apartats d) i e) de l'article 5 de l'Orde TAS/816/2005, de 21 de març, així com amb el que establix l'article 10 del Decret 130/2006, de 29 de setembre, del Consell, per a la promoció de l'ocupació estable a la Comunitat Valenciana:  
  
1. El procediment de concessió directa previst en l'article 28 de la Llei 38/2003, General de Subvencions, per als programes d'ajudes següents:  
1.1. Programes compresos dins del títol II «Centres especials d'ocupació».  
1.1.1. «Projectes de creació d'ocupació estable» regulats en el capítol I.  
1.1.2. «Programes per al manteniment de llocs de treball en CEO» regulats en el capítol II.  
- «Subvenció del cost salarial».  
- «Subvencions per a l'adaptació de llocs de treball».  
- «Subvenció destinada a equilibrar financerament els CEO».  
- «Subvenció dirigida a equilibrar el pressupost de CEO que no tinguen ànim de lucre i siguen d'utilitat pública i imprescindibilitat».  
  
1.1.3. «Projectes d'inserció a través de CEO+I», regulats en el capítol IV.   
1.2. Programa comprés dins del títol III «Contractació de treballadors amb discapacitat per empreses ordinàries».  
- «Programa de suport a la contractació indefinida a través d'enclavaments laborals».  
2. El procediment de concurrència competitiva regulat en el capítol II del títol I de la Llei 38/2003, General de Subvencions, per als programes d'ajudes següents a centres especials d'ocupació:  
2.1. «Gastos financers», regulat en el capítol II del títol II.  
2.2. «Ajudes a les unitats de suport a l'activitat professional en el marc dels servicis d'ajust personal i social en els CEO», regulats en el capítol III del títol II de la present orde.   
2. Els criteris per a la concessió de les ajudes dependran del programa i procediment de concessió aplicable segons el que establix l'apartat anterior, és a dir:  
A. Programes subjectes al procediment de concessió directa:  
Les ajudes s'atorgaran fins a esgotar el crèdit disponible segons l'orde en què la sol·licitud haja tingut entrada en qualsevol dels registres d'entrada del Servef, sempre que es complisquen els requisits exigits i s'hi adjunte la totalitat de la documentació exigida per a cada tipus d'ajuda.  
B. Programes subjectes al procediment de concessió en règim de concurrència competitiva:  
Ajudes a centres especials d'ocupació.  
a) Subvencions per a gastos financers destinats al manteniment de llocs   
Criteris: les ajudes s'atorgaran fins a esgotar el crèdit disponible, sempre que es complisquen els requisits exigits en esta orde i s'hi adjunte la totalitat de la documentació establida en esta; tindran preferència els expedients en funció de la major quantia del compte de crèdit regulador.  
b) Ajudes a les unitats de suport a l'activitat professional   
Criteris:  
1r. Percentatge de treballadors amb discapacitat amb contracte indefinit respecte del total de treballadors amb discapacitat de la plantilla del centre especial d'ocupació.  
2n. Percentatge de treballadors amb el tipus i grau de discapacitat descrits en el punt 1 de l'apartat 2n de l'article 26 de la present orde, sobre el total de treballadors amb discapacitat del centre especial d'ocupació.  
3r Percentatge de dones amb el tipus i grau de discapacitat descrits en el punt 1 de l'apartat 2n de l'article 26 de la present orde sobre el total de treballadors amb el dit tipus i grau de discapacitat del centre especial d'ocupació.  
  
4t. Nombre de treballadors amb discapacitat procedents del centre especial d'ocupació, contractats indefinidament o amb contracte de treball de com a mínim sis mesos, per empreses del mercat ordinari de treball en els últims dos anys.  
Els percentatges anteriors hauran de referir-se al mes anterior al de la publicació de la present orde.  
La valoració dels dits criteris s'efectuarà per mitjà de l'aplicació d'un sistema de puntuació per trams en funció dels percentatges mitjans obtinguts per cada sol·licitant, és a dir:  
- De l'1 al 15%: 15 punts  
- Del 16 al 30%: 30 punts  
- Del 31 al 45%: 45 punts  
- Del 46 al 60%: 60 punts  
- Del 61 al 75%: 75 punts  
- Del 75% d'ara en avant: 100 punts  
  
En el cas de sol·licituds presentades després de l'avaluació efectuada per la comissió, la distribució es realitzarà per data d'entrada d'expedient complet fins a esgotar crèdit pressupostari, si és el cas.  
  
En cas d'empat en la puntuació final obtinguda pels sol·licitants, tindran preferència en l'obtenció de les ajudes corresponents els centres especials d'ocupació que acrediten que, abans de la publicació de la present orde, ocupaven major percentatge de treballadors amb discapacitat en relació amb les respectives plantilles d'estos, o bé es comprometen a contractar un percentatge major de treballadors amb discapacitat durant l'exercici pressupostari 2012.  
  
Article 8. Tramitació, resolució   
1. L'òrgan administratiu instructor, entenent per tal la Direcció General d'Ocupació i Inserció Laboral, per als programes compresos en el títol II de la present orde i les direccions territorials d'Ocupació del Servef, o òrgan que les substituïsca per al Programa de Suport a la Contractació Indefinida a través d'enclavaments laborals, comprés en el títol III, podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
2. En el cas d'ajudes sotmeses al procediment de concessió en règim de concurrència competitiva:  
2.1. Una vegada instruïts els expedients, es remetran a la comissió de valoració que procedirà a avaluar les sol·licituds, i emetrà un informe en què es concretarà el resultat de la dita avaluació.   
La composició de les comissions de valoració per als programes compresos en el títol II - centres especials d'ocupació, serà la següent:  
  
President:  
La cap de l'Àrea de Foment d'Ocupació o persona en qui esta delegue.  
Vocals:  
La cap del Servici d'Ocupació per a Discapacitat, que actuarà com a secretària.  
El cap de la Secció de Foment d'Ocupació.  
La remissió d'expedients a la Comissió Avaluadora, s'efectuarà de la manera següent:  
Els expedients presentats en el termini d'un mes comptat des de l'endemà de la publicació de la present orde, es remetran a la comissió una vegada instruïts i determinada la quantia d'ajuda sol·licitada, i els expedients presentats amb posterioritat per tractar-se de centres de nova creació, amb caràcter setmanal al llarg de l'exercici pressupostari.  
  
2.2. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
Tant l'informe com la proposta de resolució, podrà consistir, no sols en una prelació entre les sol·licituds presentades una vegada aplicats els criteris de valoració prèviament fixats en la present orde, sinó també, si és el cas, en un prorrateig entre els beneficiaris de la subvenció, de l'import global màxim destinat a les ajudes o en l'aprovació de les ajudes corresponents a tots els sol·licitants sense necessitat d'establir un orde de prelació entre les sol·licituds presentades que reunisquen els requisits establits, en el cas que el crèdit consignat en la convocatòria siga suficient, atenent el nombre de sol·licituds una vegada finalitzat el termini de presentació.  
3. La competència per a conéixer i resoldre sobre les sol·licituds formulades correspon al director general del Servef, excepte les delegacions efectuades en el director general d'ocupació i Inserció Laboral i en els directors territorials d'Ocupació del Servef, o òrgan que els substituïsca.  
4. El termini màxim per a resoldre i notificar la resolució procedent serà de sis mesos, a comptar des de l'endemà de la sol·licitud en qualsevol dels registres del Servef.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,   
6. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari de l'ajuda, amb notificació als interessats en els termes que preveu l'article 58 de la Llei 30/1992, abans mencionada.  
  
Article 9. Resolució d'incidències  
1. El director general d'ocupació i inserció laboral i els directors territorials d'Ocupació del Servef, o òrgan que els substituïsca, per delegació del director general del Servef, seran els competents per a resoldre les incidències que es produïsquen després de la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'estes a què es referix l'article 10, podrà donar lloc a la modificació de la resolució de concessió.  
  
Article 10. Concurrència d'ajudes i subvencions  
L'import de les subvencions regulades en la present orde en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenrotllar el beneficiari, excepte límits més estrictes que puguen establir-se per a cada programa concret.   
  
Article 11. Control de les ajudes  
1. Correspondrà al director general d'Ocupació i Inserció Laboral i als directors territorials d'Ocupació del Servef, o òrgan que els substituïsca, per delegació del director general del Servef, dur a terme la funció de control de les subvencions concedides, així com l'avaluació i el seguiment del present programa, per a la qual cosa implantarà tots aquells mecanismes que considere oportuns.  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i als procediments que s'establisquen per a garantir el compliment de la present orde.  
  
Article 12. Justificació del pagament de les inversions o gastos efectuats i liquidació de les ajudes  
1. Els gastos consistents en salaris dels treballadors i les inversions o gastos efectuats pels beneficiaris objecte de subvenció, hauran d'acreditar-se per mitjà de transferència bancària o qualsevol altra fórmula de pagament, sempre que s'acredite el corresponent càrrec en compte.  
  
2. La justificació per mitjà de transferència bancària requerirà la presentació de justificant bancari acreditatiu de la identitat de qui efectua el pagament, del període a què fa referència el càrrec, càrrec en compte dels imports i treballadors en cas de salaris, així com identificació del beneficiari del pagament, núm. de factura i concepte en el cas d'altres gastos.  
3. Una vegada dictada la resolució de concessió, s'entregarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'esta orde, i sempre que s'acredite en l'expedient que el sol·licitant es troba al corrent en les obligacions tributàries i enfront de la Seguretat Social, a la data de cada un dels pagaments.  
  
Article 13. Reintegrament de les ajudes concedides i procediment de reintegrament  
1. Reintegrament de les ajudes concedides:  
1r. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
2n. També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en la present orde, i concretament, l'obligació imposada en l'apartat o) de l'article 5 relativa a la comunicació prèvia de qualsevol canvi produït respecte a la qualificació del projecte empresarial.  
2. Procediment de reintegrament  
El procediment de reintegrament se substanciarà d'acord amb el que establix el capítol II del títol II de Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
  
TÍTOL II  
Centres especials d'ocupació  
  
Article 14. Requisits específics  
Els centres especials d'ocupació, a més dels requisits a què fa referència amb caràcter general l'article 4 d'esta orde, hauran de complir els requisits següents per a poder accedir a les ajudes d'este títol II.  
  
a) Estar qualificats i inscrits com a tals en el registre administratiu creat per Orde de 10 d'abril de 1986, de la Conselleria de Treball i Seguretat Social (DOGV núm. 376, de 14.05.1986).  
b) Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altri.  
  
c) Haver presentat la documentació prevista en l'article 5 de l'Orde de 10 d'abril de 1986, de la Conselleria de Treball i Seguretat Social (DOCV del 14 de maig):  
- Memòria segons model normalitzat.  
- Relació de la plantilla, segons models normalitzats,  
- Documentació econòmica: balanços i compte de pèrdues i guanys, del centre especial d'ocupació, relatius a l'exercici immediatament anterior, degudament firmats pel legal representant de l'empresa, així com comptes anuals de l'exercici 2010 presentats en el Registre Mercantil o en els registres corresponents, segons el tipus d'entitat, o en el cas d'associacions, comptes aprovats per l'assemblea general, i, en el cas d'entitats a què siga aplicable l'obligació establida en el Reial Decret 180/2003, auditoria dels comptes corresponents a l'exercici 2010.  
  
  
CAPÍTOL I  
Projectes de creació d'ocupació estable  
  
Article 15. Objecte de l'ajuda i accions susceptibles de suport.  
Les ajudes arreplegades en el present capítol tenen com a finalitat donar suport a projectes generadors d'ocupació de caràcter estable per a persones amb discapacitat en els centres especials d'ocupació, a través de la creació de nous llocs de treball estables o la transformació de contractes temporals en indefinits en l'any de la convocatòria de l'ajuda, sempre que el beneficiari justifique adequadament la inversió que implica el projecte per a alguna o algunes de les accions següents:  
  
a) Per a l'assistència tècnica, que podrà consistir en alguna de les modalitats següents:  
- Estudis de viabilitat, organització, comercialització, diagnosi i altres de naturalesa anàloga.  
- Auditories i informes econòmics.  
- Assessorament en les diferents àrees de gestió empresarial.  
L'import de la subvenció per a la dita assistència tècnica no podrà superar el 50% del cost del servici prestat.  
Estos servicis no consistiran en activitats permanents o periòdiques ni estaran relacionats amb els gastos d'explotació normals de l'empresa, com són els servicis rutinaris d'assessoria fiscal, els servicis jurídics periòdics o els de publicitat.  
b) Per a la inversió fixa en projectes d'interés social, considerant com a inversió subvencionable qualsevol immobilitzat d'acord amb el pla general comptable, excloent-ne les bestretes, així com existències o estocs en cas de traspàs de negocis.  
En tot cas, els béns subvencionables, a excepció dels immobles i dels actius en traspassos de negocis, no podran ser béns usats.  
  
c) Per a subvencionar parcialment els interessos dels préstecs que obtinguen d'entitats de crèdit, públiques o privades, que tinguen subscrit a este efecte conveni amb la Conselleria d'Economia, Hisenda i Ocupació, en les condicions següents:  
- La subvenció financera serà, com a màxim, de 3 punts de reducció d'interessos de préstecs concedits al sol·licitant, pagadora d'una sola vegada, en quantia calculada com si els interessos de cada any es meritaren d'una sola vegada en el moment de la concessió del préstec.  
  
- El tipus d'interés serà fix o variable.   
En préstecs a tipus variable, el tipus nominal màxim serà del Míbor o Euribor més 2 punts.  
Per resolució del secretari autonòmic d'Ocupació, director general del Servef, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.  
- La quantia subvencionable d'estos estarà compresa entre 3.005 euros i 50.000 euros.   
- Els préstecs l'import dels quals no supere els 12.021 euros tindran una duració màxima de 5 anys, i poden incloure 1 any de carència.  
- Per al supòsit de préstec de quantia superior, el termini d'amortització podrà ser de fins a 8 anys, i poden incloure 2 anys de carència.  
  
- Tot això, sense perjuí que puguen concertar-se operacions de major duració, i en este cas, el tram que excedisca els anteriorment indicats no serà objecte de subvenció.  
- Els préstecs no podran ser cancel·lats durant el primer any de vida. Si es fa així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produïx una vegada transcorregut el dit període, el reintegrament ho serà de la part de subvenció no meritada.  
  
- Els préstecs hauran de destinar-se en la seua totalitat a finançar inversions en immobilitzat destinades a l'activitat del centre especial d'ocupació, i no podrà justificar-se l'adquisició de béns usats a càrrec dels dits préstecs objecte d'ajuda.  
  
Article 16. Quantia de les ajudes  
1. Les subvencions anteriors, arreplegades en les lletres a), b) i c) de l'article 15, seran en el seu conjunt de fins a 12.021 euros per lloc de treball creat amb caràcter estable i a jornada completa si el centre especial d'ocupació supera el 90% de treballadors amb discapacitat respecte del total de la plantilla en el moment de presentació de la sol·licitud, i de fins a 9.016 euros si el nombre de treballadors amb discapacitat del centre especial d'ocupació està comprés entre el 70% i el 90% respecte del total de la plantilla en el moment de presentació de la sol·licitud.  
  
2. En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.  
3. A l'efecte de determinar el percentatge de treballadors amb discapacitat, no es computarà el personal no discapacitat dedicat a la prestació de servicis d'ajust personal i social, així com el que preste servicis en aquelles activitats o llocs de treball específics que, per la seua mateixa naturalesa o complexitat, no puguen ser exercits per persones discapacitades.  
Es consideren com a servicis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del centre especial d'ocupació una major rehabilitació personal i millor adaptació de la seua relació social.  
  
  
Article 17. Requisits específics  
a) Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable. Quan es tracte de centres especials d'ocupació qualificats almenys tres anys abans de la data de presentació de la sol·licitud d'esta ajuda, s'haurà d'acreditar que els llocs per als quals se sol·licita l'ajuda suposen un increment de plantilla de llocs estables respecte a l'existent tres anys abans a la data de sol·licitud de l'ajuda.  
b) Que el projecte d'inversió tinga viabilitat tècnica, econòmica i financera, que s'acreditarà per mitjà de la presentació de l'oportú estudi econòmic detallat.  
c) L'assistència tècnica la prestaran per empreses o persones físiques especialitzades i que reunisquen garanties de solvència professional.  
L'assistència tècnica no la podran prestar socis, associats, o persones directament relacionades amb l'entitat beneficiària.  
d) Els préstecs, per a ser subvencionables, hauran de ser concedits per aquelles entitats de crèdit, públiques o privades, que tinguen subscrit un conveni amb este objecte amb la Conselleria d'Economia, Hisenda i Ocupació.  
  
Article 18. Obligacions dels beneficiaris  
Són obligacions dels beneficiaris de les ajudes previstes en el present capítol:  
a) Acreditar, en el termini que es determine en la resolució de concessió, la creació o ampliació de llocs de caràcter estable en els centres especials d'ocupació, que hauran de mantindre's, des del moment de la contractació indefinida, com a mínim un termini de dos anys.  
S'entendrà que es complix l'obligació de manteniment dels llocs quan, en el termini indicat, no disminuïsca el nombre total d'ocupacions estables existent després de la creació dels llocs subvencionats.  
  
b) En el supòsit de produir-se alguna baixa en els llocs de treball indicats en la lletra anterior, el centre especial d'ocupació disposa de sis mesos de termini per a substituir el dit lloc en les mateixes condicions que tenia el treballador substituït, i haurà de comunicar la dita situació al Servef en un termini no superior a 15 dies. El termini utilitzat per a substituir les baixes en els llocs de treball s'acumularà al termini de manteniment mínim dels llocs de treball de caràcter estable assenyalat en l'apartat a) d'este article.  
En cas que les vacants no siguen cobertes, l'entitat beneficiària estarà obligada a reintegrar la subvenció percebuda en la seua totalitat.  
c) Quan les inversions corresponguen a equipament (maquinària, utillatge, vehicles de transport), haurà de coincidir amb les mateixes accions pressupostades en la memòria inicial presentada.  
d) Els béns adquirits per mitjà de subvenció hauran de figurar a nom de l'entitat beneficiària i de ser destinats al fi concret per al qual es concedisca la subvenció durant un període de cinc anys des de la data de la concessió de la subvenció en el cas de béns immobles, i de dos anys en la resta dels béns, i seran utilitzats d'acord amb la finalitat específica per a la qual es va sol·licitar l'ajuda. Qualsevol modificació en la situació jurídica dels béns mencionats necessita l'autorització expressa del Servef.  
e) Respecte dels béns immobles corresponents a adquisicions o construccions finançades per mitjà de subvenció, en l'escriptura de compravenda haurà de constar la quantitat en què ha participat el Servef, així com que este bé està afecte al fi concret per al qual es va concedir la subvenció durant un període mínim de cinc anys, i estos aspectes han de ser objecte d'inscripció en el registre públic corresponent.  
  
f) Els béns immobles subvencionats seran assegurats pel seu valor contra el risc d'incendis durant cinc anys.  
g) D'acord amb l'obligació de donar publicitat al caràcter públic del finançament, arreplegat en l'article 5, apartat h) de la present orde, les inversions en immobilitzat consistents en adquisició de vehicles hauran de fer constar el seu caràcter de «centre especial d'ocupació» «qualificat pel Servici Valencià d'Ocupació i Formació» en els mateixos vehicles, siga quina siga l'aportació del Servef a la seua adquisició.  
  
h) En el cas d'ajuda per a reducció d'interessos de préstecs, en el termini de dos mesos següents al pagament de l'ajuda, el beneficiari haurà d'aportar certificat bancari acreditatiu de l'aplicació de la subvenció financera a la reducció del principal del préstec.  
i) Remetre anualment, dins del primer trimestre de l'any, a la direcció general d'Ocupació una relació dels treballadors pels quals s'hagen concedit les ajudes i subvencions regulades en este capítol, amb l'acreditació de la seua permanència en l'empresa o, si és el cas, dels treballadors que els hagen substituït. Esta obligació s'entendrà durant dos anys a partir de la data de la contractació indefinida del treballador amb discapacitat o de la transformació de contractació temporal en indefinida.   
j) En cas que per al pagament d'inversions s'haja sol·licitat un préstec bancari, en els dos mesos següents al pagament de la subvenció el beneficiari haurà d'acreditar la cancel·lació del dit préstec en la quantia corresponent, com a mínim, a la subvenció percebuda.  
  
  
Article 19. Documentació i termini  
1. A més de la documentació general que establixen els articles 6 i 14, a la sol·licitud s'hi haurà d'adjuntar documentació acreditativa de la viabilitat tècnica, econòmica i financera del projecte, és a dir:  
1. Memòria explicativa del projecte, firmada pel representant legal del CEO, segons model normalitzat.  
2. Informe economicofinancer, autorització CIRBE, últimes liquidacions de l'impost sobre el valor afegit, balanços de situació (actiu i passiu) i compte de resultats (ingressos i gastos) dels dos exercicis anteriors, així com balanç de situació i compte de resultats previsionals, junt amb el pla de finançament i el pla d'inversions de l'exercici actual i dos exercicis futurs, segons model normalitzat, junt amb el balanç de comprovació de sumes i saldos de l'exercici immediatament anterior, i en full a part s'hauran de justificar, amb els comentaris i càlculs pertinents, tots els imports que representen més del 5% de la xifra d'ingressos i aquells la variació dels quals sobre l'any anterior siga superior a la inflació. Així mateix, hauran d'aportar la documentació econòmica, financera o fiscal que resulte necessària per a les quals l'estudi de viabilitat del projecte.  
3. Factures proforma o pressupostos de les inversions a realitzar, d'acord amb el que establix l'article 6.2.e de la present orde, junt amb relació d'estos en model normalitzat i, si és el cas, projecte tècnic.  
  
4. TC1 i TC2 de desembre de 2009 i de gener de 2012.  
5. La presentació, en imprés normalitzat, de la relació de personal d'ajust personal i social que tinga el centre, i d'aquells treballadors sense discapacitat que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment de la sol·licitud de l'ajuda.  
6. Certificat de taxador independent degudament acreditat i inscrit en el registre oficial corresponent, en cas d'adquisició de béns immobles.  
7. En el cas de traspàs de negocis, hauran d'aportar, junt amb la factura i justificants de pagament, contracte per escrit que arreplegue detall de tots els elements inclosos en l'operació.   
2. En el cas de sol·licitud d'ajudes per a la subvenció parcial d'interessos de préstecs, a la qual es referix l'article 15, lletra c):  
- Certificat d'aprovació del préstec per l'entitat prestadora on s'especifique el nom del prestatari, la quantia, l'interés i el termini d'amortització.  
3. El termini per a presentar les sol·licituds per a l'obtenció de les ajudes regulades en este capítol serà d'un mes comptat des de l'endemà de la publicació de la present orde en el Diari Oficial de la Comunitat Valenciana.  
Si el centre especial d'ocupació no ha iniciat les seues activitats, tindrà de termini un mes a partir de la primera contractació de personal discapacitat, i la data límit per a la sol·licitud d'estes ajudes serà el 30 de setembre.  
  
Article 20. Justificació i pagament   
1. Les ajudes per a la creació de llocs de treball de naturalesa estable es justificaran en el termini que determine la resolució de concessió, i en tot cas, el termini màxim de presentació dels justificants serà el dia 31 d'octubre i es lliurarà d'una sola vegada, amb presentació prèvia de:  
   
1. Relació de treballadors amb discapacitat contractats amb caràcter indefinit o als quals se'ls haja transformat el contracte temporal en indefinit, tot això l'any de la convocatòria, en model normalitzat.  
  
2. Original del contracte o contractes de treball indefinit o conversió de contractes temporals que donen lloc a l'ajuda, realitzats a persones discapacitades, degudament registrat pel Servef, o còpia del contracte firmat per les parts junt amb el justificant de la comunicació telemàtica al Servef, document d'alta o part de variació de dades de la Seguretat Socials i certificats de discapacitat, si és el cas.  
3. Per als treballadors l'activitat dels quals en el centre especial d'ocupació corresponent s'inicie en el present exercici, s'haurà de presentar acreditació de la inscripció del treballador com a desocupat, demandant d'ocupació, en el centre Servef corresponent.  
4. Relació classificada de factures acreditatives dels gastos i de les inversions de l'activitat, segons model normalitzat.  
En cas que la subvenció s'haja atorgat basant-se en un pressupost, s'indicaran les desviacions succeïdes si n'hi ha.  
5. Factures o documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior, i la documentació acreditativa del pagament, d'acord amb el que establix l'article 12 de la present orde.  
6. Les subvencions financeres s'endossaran d'una sola vegada a l'entitat de crèdit corresponent, amb presentació prèvia del contracte de préstec davant del Servef.   
7. Una relació detallada d'altres ingressos o subvencions que hagen finançat l'activitat subvencionada amb indicació d'import i la seua procedència.  
8. En cas que l'ajuda es destine a l'assistència tècnica consistent en estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, hauran de presentar-ne còpia.  
2. Correspon al director general d'Ocupació i Inserció Laboral, per delegació del director general del Servef, el reconeixement de l'obligació i la proposta de pagament de la subvenció.   
  
CAPÍTOL II  
Manteniment de llocs de treball  
  
Article 21. Accions susceptibles de suport  
A fi de facilitar el manteniment dels llocs de treball, els centres especials d'ocupació podran accedir a les ajudes següents:  
1. Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donada d'alta en la Seguretat Social, consistent en el 50% del salari mínim interprofessional vigent l'any 2012.  
En el cas de treball a temps parcial, la subvenció experimentarà una reducció proporcional a la jornada laboral realitzada.  
Les subvencions per ampliacions de plantilla dels mesos de novembre i desembre se sol·licitaran a l'empara de l'orde d'ajudes per a l'exercici següent.  
Quan un treballador/a es trobe en situació d'incapacitat temporal (IT), l'import de la subvenció salarial es referirà exclusivament als dies el pagament dels quals vaja a càrrec obligatòriament del centre especial d'ocupació, de conformitat amb el que dispose la normativa de la Seguretat Social.  
No resultaran subvencionables per manteniment del cost salarial les contractacions de treballadors de duració inferior a tres mesos, excepte el contracte d'interinitat realitzat en els termes que preveu l'article 4 del Reial Decret 2720/1998, de 18 de desembre, que desplega l'article 15 del Text Refós de la Llei de l'Estatut dels Treballadors. Esta exclusió no es tindrà en compte en aquells supòsits en què l'extinció del contracte es produïsca per la baixa voluntària del treballador. Quan es realitzen contractes per obra o servici determinat, s'haurà d'adjuntar un compromís de duració mínima del dit contracte de tres mesos almenys.  
Quan les contractacions noves no representen un increment net del nombre d'empleats en l'empresa en comparació amb la mitjana dels 12 mesos previs, el lloc o llocs no hauran d'haver quedat vacants de resultes d'acomiadament improcedent del treballador.  
2. Ajuda dels gastos financers: els centres especials d'ocupació podran sol·licitar ajudes destinades a subsidiar parcialment els gastos financers generats com a conseqüència de les bestretes mensuals de l'ajuda de manteniment salarial. Estos gastos financers se subvencionaran sempre que siguen lliurats per les entitats financeres que tinguen subscrit a este efecte conveni amb la Conselleria d'Economia, Hisenda i Ocupació, en les condicions establides en este, a través d'un compte de crèdit regulador per a la bestreta mensual de l'ajuda de manteniment salarial inicial, en una quantia màxima de 120 euros per cada 6.000 euros que se li poguera anticipar.   
3. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de la dita adaptació o eliminació.  
4. Subvenció, per una sola vegada, destinada a equilibrar i sanejar financerament els centres especials d'ocupació, a fi d'aconseguir una reestructuració perquè aconseguisquen nivells de productivitat i rendibilitat que garantisquen la seua viabilitat i estabilitat. La quantia d'esta ajuda suposarà fins a 1.500 euros per persona amb discapacitat contractada en el centre especial d'ocupació en el moment de la sol·licitud. Esta subvenció no podrà cobrir resultats adversos derivats d'una gestió deficient segons el parer de l'Administració  
5. Subvenció dirigida a equilibrar el pressupost d'aquells centres que no tinguen ànim de lucre i siguen d'utilitat pública i imprescindibilitat. Esta subvenció no podrà cobrir resultats adversos derivats d'una gestió deficient segons el parer de l'Administració.  
Per a la concessió i determinació de la seua quantia, que suposarà fins a 1.500 euros per persona amb discapacitat contractada en el moment de la sol·licitud, caldrà ajustar-se al que disposa l'article 12 del Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació, per la qual cosa es tindrà en compte:  
a) L'activitat, dimensió, estructura i gerència del centre.  
b) La composició de la seua plantilla, amb atenció especial a la proporció de treballadors amb discapacitat respecte del total en el centre especial d'ocupació, així com la naturalesa i el grau de discapacitat dels seus components, en relació amb la seua capacitat d'adaptació al lloc de treball que exercisquen.  
c) La modalitat i les condicions dels contractes subscrits amb els treballadors de la plantilla del centre, siguen treballadors amb discapacitat o no.  
d) Les variables econòmiques que concórreguen en el centre en relació amb el seu objectiu i funció social.  
e) Els servicis d'ajust personal i social que preste el centre als seus treballadors amb discapacitat.  
  
Article 22. Requisits específics  
Per a cada tipus d'ajuda es requerirà:  
- Per a la subvenció destinada a adaptar llocs de treball i eliminar barreres arquitectòniques:  
a) Justificar la seua necessitat per mitjà de l'oportuna memòria i informe favorable de la Inspecció de Treball.   
Les dites adaptacions han de garantir de manera específica la protecció dels treballadors que tinguen reconeguda la situació de discapacitat física, psíquica o sensorial i per tant siguen especialment sensibles als riscos derivats del treball, no aquelles que estan obligades a realitzar per aplicació de la Llei de Prevenció de Riscos Laborals i que s'haurien de dur a terme de la mateixa manera, siga treballador amb discapacitat o no.  
b) Els treballadors amb discapacitat pels quals se sol·licita l'ajuda inicialment, hauran d'estar en situació d'alta en Seguretat Social i amb contracte vigent en el centre especial d'ocupació en el moment en què es resolga la petició.  
c) No resultarà subvencionable l'adaptació per treballador o lloc de treball pels quals s'haja ja obtingut subvenció pel mateix concepte en els quatre anys immediatament anteriors, llevat que es tracte d'adaptacions necessàries per empitjorament de la discapacitat del treballador, degudament acreditat.  
- Per a la subvenció d'equilibri financer, amb caràcter excepcional i extraordinari, el centre acreditarà que, a més de tindre viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels llocs de treball. Per a això, s'haurà de presentar la documentació econòmica necessària que permeta determinar la necessitat i quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció.  
  
- Per a la subvenció destinada a equilibrar els pressupostos dels centres:   
a) Que no tinga ànim de lucre.  
b) Que siga d'utilitat pública i imprescindible, declarada mitjançant un acord del Consell de Ministres, a proposta del Ministeri de Treball i Afers Socials.  
c) Que els resultats adversos que es pretenen equilibrar no deriven d'una gestió deficient segons el parer de l'Administració.  
  
Article 23. Obligacions del beneficiari  
A més de les obligacions generals establides en l'article 5 d'esta orde, en el supòsit d'ajudes per a l'equilibri financer, el centre es comprometrà a mantindre l'establiment i no cessar en la seua activitat en un mínim de cinc anys des de la concessió de l'ajuda.  
  
Article 24. Documentació i termini  
1. Documentació  
A més de la documentació general que establix l'article 6, s'haurà d'adjuntar, en cada cas, la següent:  
A. Costos salarials:   
a) Per als treballadors l'activitat dels quals en el centre especial d'ocupació corresponent s'inicie en el present exercici, s'haurà d'aportar:  
1. Certificats de discapacitat o acreditació de la condició de treballador amb discapacitat d'acord amb el que establix la disposició addicional tercera de la present orde  
2. Junt amb la sol·licitud corresponent en model normalitzat, còpia del contracte o contractes de treball o conversió de contractes temporals que donen lloc a l'ajuda, realitzats a persones discapacitades, degudament comunicat al centre Servef i els comunicats d'alta en la Seguretat Social.  
En el supòsit de transformacions de contractes temporals, s'haurà d'aportar el comunicat de variació de dades en la Seguretat Social.  
3. Acreditació de la inscripció del treballador com a desocupat demandant d'ocupació en el centre Servef corresponent.  
4. Declaració responsable acreditativa que les noves contractacions representen un increment net del nombre d'empleats en l'empresa, en comparació amb la mitjana dels 12 mesos previs o, si no n'hi ha, que el lloc cobert no ha quedat vacant de resultes d'acomiadament improcedent d'un treballador.  
5. Descripció detallada del lloc de treball, característiques tècniques del lloc i capacitat que ha de tindre el treballador per a cobrir el lloc, en el cas de contractes indefinits o conversió de temporals en indefinits, que haurà de presentar-se amb caràcter bianual, sol·licitant el Servef, si és el cas, i d'acord amb la seua regulació específica, informe dels equips multiprofessionals del corresponent centre de valoració i orientació de discapacitats de la Conselleria de Benestar Social.  
  
b) En imprés normalitzat, relació nominativa, ordenada alfabèticament per cognoms, del personal amb discapacitat per als llocs de treball dels quals se sol·licita l'ajuda.   
B. Adaptació de llocs de treball o eliminació de barreres arquitectòniques:  
a) Memòria descriptiva de les necessitats d'adaptació del lloc o eliminació de barreres que es realitzarà, identificant el treballador i el tipus de discapacitat, amb indicació del seu cost i informe favorable de la Inspecció de Treball.  
b) Pressupostos i/o factures proforma de la inversió a realitzar i/o projecte tècnic, si és el cas.  
c) Programa d'actuació que garantisca l'execució de la inversió abans del 31 d'octubre de l'any de la convocatòria.  
En el cas de canvi de centre de treball, comunicació a l'organisme competent d'obertura del centre de treball.  
d) Certificats de discapacitat on conste el tipus i grau d'esta, o acreditació de la condició de treballador amb discapacitat d'acord amb el que establix la disposició addicional tercera de la present orde.  
  
e) En el cas d'adaptació per empitjorament de la discapacitat del treballador prevista en l'article 22, hauran d'aportar documentació acreditativa del dit empitjorament subscrita pels equips multiprofessionals corresponents.  
C. Subvenció de sanejament financer:  
a) Memòria explicativa del desequilibri financer i el seu origen; antecedents del centre.  
b) Acreditació dels deutes de l'empresa per mitjà de document públic de reconeixement de deutes, si és el cas.  
c) Estudi economicofinancer de viabilitat.  
d) Factures proforma o pressupostos corresponents a les inversions i/o gastos necessaris per a la posada en marxa del projecte de viabilitat.  
e) Informe economicofinancer, autorització CIRBE, últimes liquidacions de l'impost sobre el valor afegit, balanços de situació (actiu i passiu) i compte de resultats (ingressos i gastos) dels dos exercicis anteriors, així com balanços de situació i compte de resultats previsionals, junt amb el pla de finançament i el pla d'inversions d'exercici actual i dos exercicis futurs, segons model normalitzat, junt amb el balanç de comprovació de sumes i saldos de l'exercici immediatament anterior, en full a part s'hauran de justificar, amb els comentaris i càlculs pertinents, tots els imports que representen mes del 5% de la xifra d'ingressos i aquells la variació dels quals sobre l'any anterior siga superior a la inflació. Així mateix hauran d'aportar la documentació econòmica, financera o fiscal que resulte necessària per a l'estudi de viabilitat del projecte.  
  
f) Relació per orde de prioritat i en model normalitzat, dels deutes reconeguts i de les inversions i gastos necessaris per a la posada en marxa del pla de viabilitat, en model normalitzat.  
g) En cas que l'ajuda no vaja destinada a finançar els costos addicionals regulats en l'article 42 del Reglament CE 800/2008, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, declaració responsable de no haver-ne rebuda cap.  
D. Subvenció d'equilibri pressupostari:  
a) Declaració d'imprescindibilitat per a assegurar l'ocupació remunerada i la prestació de servicis d'ajust personal i social, considerant com a tals els de rehabilitació, terapèutics, d'integració social, culturals i esportius que procuren al treballador amb discapacitat del centre especial d'ocupació una major rehabilitació personal i una millor adaptació en la seua relació social.  
b) Memòria explicativa del desequilibri financer i el seu origen; antecedents del centre.  
c) Estudi economicofinancer de viabilitat.  
d) Informe economicofinancer, autorització CIRBE, últimes liquidacions de l'impost sobre el valor afegit, balanços de situació (actiu i passiu) i compte de resultats (ingressos i gastos) dels dos exercicis anteriors, així com balanços de situació i compte de resultats previsionals, junt amb el pla de finançament i el pla d'inversions d'exercici actual i dos exercicis futurs, segons model normalitzat, junt amb el balanç de comprovació de sumes i saldos de l'exercici immediatament anterior, en full a part s'hauran de justificar, amb els comentaris i càlculs pertinents, tots els imports que representen mes del 5% de la xifra d'ingressos i aquells la variació dels quals sobre l'any anterior siga superior a la inflació. Així mateix hauran d'aportar la documentació econòmica, financera o fiscal que resulte necessària per a l'estudi de viabilitat del projecte.  
  
e) En el cas que l'ajuda no vaja destinada a finançar costos addicionals regulats en l'article 42 del Reglament CE 800/2008, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, declaració responsable de no haver-ne rebuda cap.  
E. Gastos financers: document bancari que justifique l'obertura del compte regulador.  
2. Termini  
A. Les sol·licituds d'ajudes regulades en este capítol hauran de presentar-se en el termini d'un mes comptat des de l'endemà de la publicació de la present orde, llevat que el centre especial d'ocupació no haja iniciat les seues activitats, en este cas el centre tindrà un mes a partir de la primera contractació de personal discapacitat, i el termini màxim per a la petició d'estes ajudes serà el dia 31 d'octubre.   
En el supòsit d'ampliació de plantilla o pròrroga de contractació de personal discapacitat efectuada fins a 31 d'octubre de l'exercici, per a les ajudes establides en els apartats 1 i 2 de l'article 21, la sol·licitud de l'ajuda es realitzarà en el termini assenyalat d'un mes comptat a partir de la data de la seua contractació o pròrroga, si no, es reconeixerà la subvenció des de la data de la seua efectiva presentació. En el cas de canvi de seu del centre de treball, regirà el mateix termini d'un mes comptat des de la comunicació d'obertura del centre de treball a l'organisme competent, per a l'ajuda d'adaptació de llocs de treball, encara que no hi haja ampliació de plantilla. En tot cas, estes sol·licituds, en cas de presentar-se en l'exercici actual, no podran ser posteriors al 15 de novembre.  
B. Les sol·licituds d'ajuda salarial en CEO per les ampliacions de plantilla de treballadors amb discapacitat efectuades en els mesos de novembre i desembre de 2011 hauran de presentar-se en el termini màxim de dos mesos a comptar de l'endemà a la publicació de la present orde, i s'hauran de mantindre les dites contractacions fins a la data de finalització del termini de presentació de sol·licituds a càrrec de la dita orde.  
C. Les sol·licituds d'ajuda salarial per a CEO per les ampliacions de plantilla de treballadors amb discapacitat efectuades en els mesos de novembre i desembre de 2012 hauran de presentar-se en els terminis establits en l'orde de convocatòria d'ajudes per a l'exercici 2013, i s'hauran de mantindre les dites contractacions fins a la data de finalització del termini de presentació de sol·licituds a càrrec de la dita orde.   
  
Article 25. Justificació i pagament  
A) Les ajudes per al manteniment de llocs de treball en centres especials d'ocupació es faran efectives en els termes següents:  
  
1. Les ajudes als costos salarials es justificaran i lliuraran de la manera següent:  
a) Les ajudes es justificaran per mitjà de la presentació dels rebuts de salaris i document bancari de transferència que, d'acord amb el que establix l'article 12 de la present orde, acredite el seu pagament, i resultarà obligatòria la presentació de la baixa en Seguretat Social, si és el cas, dels treballadors subvencionats.   
L'aportació de la documentació indicada es realitzarà en els terminis que s'indiquen a continuació, junt amb la relació mensual dels treballadors amb discapacitat d'alta a través de l'aplicació informàtica eSidec:   
  
Primer termini: en el termini d'un mes a partir de la publicació de la present orde, nòmines i transferències bancàries de gener a juny, ambdós inclosos, extra, així com justificants de transferències bancàries d'estos mesos, i així com TC1 i TC2 de gener.  
Segon termini: de l'1 al 15 de setembre: nòmines i justificants de transferències bancàries de juliol i agost.  
Tercer termini: de l'1 al 15 de novembre: nòmines i justificants de transferències bancàries de setembre i octubre.  
Quart termini. De l'1 al 15 de gener de l'any següent a la convocatòria: nòmines i justificants de transferències bancàries de novembre, desembre i extra.  
Les ajudes es lliuraran segons la documentació presentada en els terminis anteriors, i, si és el cas, es podrà acumular en un sol pagament la justificació d'un o més terminis, i podrà descomptar dels pagaments a efectuar les justificacions dels manteniments de llocs de treball inferiors als tres mesos mínims de contractació establit en l'apartat 1 de l'article 21 de la present orde, sempre que es tracte de baixes no voluntàries, excepte els casos de contracte d'interinitat arreplegat en l'article 21.1.   
  
Si la presentació de la documentació justificativa es realitza fora dels terminis assenyalats, es podrà detraure, si és el cas, de la subvenció a pagar la quantia corresponent al nombre de dies que hagen originat el retard.  
b) Si el centre especial d'ocupació ha sol·licitat l'ajuda de gastos financers a través d'un compte de crèdit regulador en una de les entitats bancàries que han subscrit el conveni amb la Conselleria d'Economia, Hisenda i Ocupació, esta conselleria emetrà un certificat sobre l'import que li puga correspondre a la vista de la documentació de sol·licitud de la subvenció salarial inicial. Este certificat es traslladarà a l'entitat bancària triada, la qual obrirà el compte de crèdit regulador i indicarà a la conselleria el número del dit compte de crèdit. A partir d'este instant, l'entitat bancària procedirà al pagament mensual prorratejat de l'ajuda corresponent al cost salarial. En les successives transferències de pagament de les subvencions s'abonarà en el dit compte tant l'ajuda per manteniment salarial com l'ajuda per gastos financers.  
  
Els terminis de justificació i el pagament de l'ajuda es realitzaran com en l'apartat anterior.  
c) Per al personal discapacitat fix del CEO, les ajudes es podran lliurar de manera anticipada, segons els percentatges previstos per la Llei d'Hisenda Pública de la Generalitat Valenciana, d'acord amb el que establix la Llei de Pressupostos per a l'any 2012.  
Les subvencions de naturalesa corrent en matèria de foment d'ocupació destinades al manteniment salarial del personal discapacitat estan exemptes de prestar garanties per bestreta de subvencions, d'acord amb el que establix l'apartat e) del punt 3 de l'article 47bis de la Llei d'Hisenda Pública de la Generalitat Valenciana.  
En estos supòsits, la justificació de l'ajuda s'efectuarà d'acord amb el que disposa l'apartat anterior quant a documentació i forma de presentació, i en els terminis següents:  
Primer termini: de l'1 al 15 de juliol: rebuts de salaris de gener a juny, ambdós inclosos, i extra i TC1 i TC2 de gener.   
Segon termini: de l'1 al 15 de gener de l'any següent a la convocatòria: rebuts de salaris dels mesos de juliol a desembre, ambdós inclosos, i extra.  
2. Per a les ajudes corresponents a l'adaptació de llocs o eliminació de barreres, els costos d'estes es justificaran per mitjà de la presentació de la documentació següent:  
a) Una relació classificada dels gastos i/o inversions de l'activitat, amb identificació del creditor i del document, el seu import, la data d'emissió i, si és el cas, la data de pagament. En cas que la subvenció s'haja atorgat basant-se en un pressupost, s'indicaran les desviacions succeïdes.  
b) Les factures i/o, si és el cas, certificacions d'obra corresponents a inversions efectivament realitzades, i els documents acreditatius del pagament dels servicis prestats justificats d'acord amb el que establix l'article 12 de la present orde.  
c) Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
d) Còpia dels estudis de viabilitat, organització, comercialització, diagnosi i altres de naturalesa anàloga, així com auditories i informes econòmics, en el cas que l'ajuda vaja destinada a este tipus de servicis.   
  
Les ajudes per adaptació de llocs o eliminació de barreres es lliuraran, d'una sola vegada, segons la documentació presentada, i tindran com a data límit de justificació el 31 d'octubre de l'exercici corresponent.  
3. Les subvencions d'equilibri financer es lliuraran d'una sola vegada, una vegada presentada la documentació establida en esta orde i, si és el cas, en la resolució de concessió, i hauran de justificar-se després del lliurament de l'ajuda, per mitjà de la presentació d'un compte justificatiu comprensiu de:   
a) Una relació en model normalitzat dels deutes pagats, inversions i/o gastos efectuats, necessaris per a la posada en marxa del pla de viabilitat, amb identificació del creditor o, si és el cas, subministrador i núm. de factura, el seu import i data de pagament, i hauran d'estar estos deutes pagats, les inversions i/o gastos necessaris realitzats, inclosos en la sol·licitud de subvenció.  
b) Les factures i els documents acreditatius del pagament d'estos deutes, inversions i/o gastos justificats d'acord amb el que establix l'article 12 de la present orde.  
El termini per a la justificació de les dites ajudes serà de dos mesos, llevat que la resolució de concessió establisca terminis distints.   
4. L'ajuda per a l'equilibri pressupostari es lliurarà d'una sola vegada en el moment de la concessió de l'ajuda.  
5. Gastos financers: l'ajuda es lliurarà una vegada es justifiquen els gastos efectuats pel manteniment del compte regulador i superen la subvenció concedida.   
B) Correspon al director general d'Ocupació i Inserció Laboral, per delegació del director general del Servef, el reconeixement de l'obligació i la proposta de pagament de la subvenció.  
  
CAPÍTOL III   
Unitats de suport a l'activitat professional  
  
Article 26. Objecte de les ajudes i destinataris finals  
1. Les ajudes arreplegades en el present capítol tenen com a finalitat donar suport a la creació d'unitats de suport a l'activitat professional en el marc dels servicis d'ajust personal i social dels centres especials d'ocupació, com a instruments de modernització d'estos.  
  
2. Destinataris finals.  
1. Els destinataris finals del present programa seran els treballadors amb discapacitat dels centres especials d'ocupació que es troben en algun dels supòsits que es descriuen a continuació:  
  
a) Persones amb paràlisi cerebral, persones amb malaltia mental o persones amb discapacitat intel·lectual, amb el grau de discapacitat reconegut igual o superior al 33%.  
b) Persones amb discapacitat física o sensorial amb un grau de discapacitat reconegut igual o superior al 65%.  
2. Les unitats de suport a l'activitat professional podran prestar servici també als treballadors amb discapacitat del centre especial d'ocupació no inclosos en l'apartat anterior, sempre que la dedicació a estos treballadors no menyscabe l'atenció dels inclosos en l'apartat anterior  
  
  
Article 27. Unitats de suport a l'activitat professional: concepte, composició i constitució  
1. Concepte   
Es consideren com a unitats de suport a l'activitat professional els equips multiprofessionals emmarcats dins dels servicis d'ajust personal i social dels centres especials d'ocupació que, per mitjà del desenrotllament de les funcions i comeses detallades en l'article 2 del Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació (BOE del 22), permeten ajudar a superar les barreres, els obstacles o les dificultats que els treballadors amb discapacitat dels dits centres tenen en el procés d'incorporació a un lloc de treball, així com la permanència i progressió d'este.  
  
2. Composició de les unitats de suport a l'activitat professional  
  
1r. Els centres especials d'ocupació que accedisquen a estes subvencions, hauran de disposar d'unitats de suport a l'activitat professional la composició de les quals s'establirà d'acord amb els mòduls que s'indiquen a continuació:  
a) Fins a 15 treballadors amb discapacitat inclosos en el punt 1 de l'apartat 2 de l'article 26: 1 tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses detallades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 20% de la seua jornada i 1 encarregat de suport a la producció a temps complet, o els que corresponguen proporcionalment si la contractació es realitza a temps parcial.  
b) De 16 a 30 treballadors amb discapacitat inclosos en el punt 1 de l'apartat 2 de l'article 26: 1 tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses detallades en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 80% de la seua jornada i 2 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
c) De 31 a 45 treballadors amb discapacitat inclosos en el punt 1 de l'apartat 2 de l'article 26: 2 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses detallades en l'article 2 del Reial Decret 469/2006, de 21 d'abril, o amb coneixements i/o experiència equiparables, un dels tècnics a temps complet i l'altre almenys al 50% de la seua jornada i 3 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
d) De 46 a 60 treballadors amb discapacitat inclosos en el punt 1 de l'apartat 2 de l'article 26: 2 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses detallades en l'article 2 del Reial Decret 469/2006, de 21 d'abril, o amb coneixements i/o experiència equiparables, a temps complet i 4 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
e) De 61 a 75 treballadors amb discapacitat inclosos en el punt 1 de l'apartat 2 de l'article 26: 3 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses detallades en l'article 2 del Reial Decret 469/2006, de 21 d'abril, o amb coneixements i/o experiència equiparables, dos dels tècnics a temps complet i l'altre dels tècnics almenys al 50% de la seua jornada, i 5 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
f) Per a més de 75 treballadors, s'establirà la plantilla de la unitat de suport a l'activitat professional proporcionalment, segons els criteris anteriorment exposats.  
2n. Quan el nombre de treballadors amb el tipus i grau de discapacitat establit en el punt 1 de l'apartat 2n del present article a què es dirigix el servici no es corresponga amb els límits de cada mòdul, el temps de dedicació del personal de les unitats de suport a l'activitat professional serà proporcional al nombre dels dits treballadors amb discapacitat  
  
3r Quan per causes justificades es produïsquen vacants del personal que integra eixes unitats, a fi de mantindre la proporcionalitat, hauran de ser substituïdes per altres treballadors de la mateixa categoria i condicions que el substituït, presentant el corresponent contracte comunicat en el centre Servef, en el termini de 15 dies.  
3. Constitució  
Les unitats de suport hauran d'estar constituïdes d'acord amb la composició mínima establida en el paràgraf anterior, i dins del primer trimestre de l'any. Si el centre especial d'ocupació no ha iniciat les seues activitats, tindrà de termini un mes a partir de la primera contractació de personal discapacitat, i la data límit per a la constitució de les unitats de suport serà el 30 de setembre.  
  
Article 28. Subvencions, quantia i incompatibilitats  
1. Les subvencions establides en el present capítol es destinaran a finançar costos salarials i de seguretat social derivats de la contractació indefinida dels treballadors de les unitats de suport a l'activitat professional en els centres especials d'ocupació, per al desenrotllament de les funcions descrites en el reial decret que les crea, llevat que estos treballadors resulten tindre alguna discapacitat per la qual el centre especial d'ocupació haja sol·licitat l'ajuda salarial per manteniment de llocs de treball, ambdós ajudes són incompatibles.  
No es consideraran integrants de les unitats de suport a l'activitat professional, als efectes de les subvencions regulades en el present capítol, aquells treballadors la jornada màxima legal dels quals en una altra empresa, ja estiga subvencionada per qualsevol organisme públic. ni el personal que exercisca, així mateix, la representació de l'entitat per mitjà de càrrec de gerent, administrador o qualsevol altre que implique poder de decisió en el centre especial d'ocupació, així com al personal d'administració del centre.  
2. La quantia de les dites subvencions s'establix en 1.200 euros anuals per cada treballador amb el tipus i grau de discapacitat indicats en el punt 1 de l'apartat 2 de l'article 26 contractats per temps indefinit o per mitjà de contracte temporal de duració igual o superior a sis mesos.  
  
La dita subvenció de 1.200 euros es reduirà de forma proporcional en funció de la jornada i duració dels contractes dels treballadors amb discapacitat.  
  
Article 29. Documentació i terminis  
1. Documentació  
Les sol·licituds en model normalitzat hauran de dur adjunta, a més de la documentació general que s'establix en els articles 6 i 14, la següent:  
a) Relació dels treballadors integrants de cada unitat de suport, llocs de treball que hagen d'ocupar i jornada laboral, així com relació de treballadors amb discapacitat a qui atenga cada unitat, especificant el tipus i grau de discapacitat i el tipus i la duració dels contractes (alta i baixa en SS).  
b) Annex normalitzat amb dades de plantilla de treballadors del CEO per a valoració d'expedients.  
c) Pla d'Ajust Personal i Social del centre especial d'ocupació així com memòria del contingut de les funcions encomanades a les unitats de suport, i de cada un dels seus membres.  
d) Còpia dels contractes indefinits, o transformació de temporals en indefinits, dels treballadors integrants de les unitats de suport abans de la presentació de les sol·licituds corresponents, així com dels nous contractes o transformacions que puguen realitzar-se, degudament comunicats al centre Servef corresponent, junt amb els comunicats d'alta en la Seguretat Social.  
e) Documentació acreditativa del tipus i grau de discapacitat dels treballadors, d'acord amb el que disposa la disposició addicional 3a de la present orde.  
f) Documentació acreditativa de la titulació de grau mitjà o superior del personal tècnic integrant de les unitats de suport o, si no n'hi ha, currículum acreditatiu dels coneixements i/o experiència equiparables.  
  
2. Termini  
A les sol·licituds d'ajudes regulades en este capítol, els resultarà d'aplicació el termini establit en l'article 24.2 paràgraf primer de l'apartat A de la present orde.  
  
Article 30. Justificació i pagament  
1. Els gastos consistents en salaris dels treballadors s'acreditaran sempre per mitjà de la presentació de les nòmines dels treballadors integrants de les unitats de suport junt amb les transferències bancàries, d'acord amb el que establix l'article 12 de la present orde i els gastos consistents en recompensa de quotes de seguretat, per mitjà de la presentació dels corresponents TC1 i TC2 de cada mensualitat.  
  
L'aportació de la documentació indicada es realitzarà en els terminis que s'indiquen a continuació, acompanyada de la relació mensual dels treballadors amb discapacitat d'alta i personal de les unitats de suport a l'activitat professional que presten servicis, que s'arreplegarà en imprés normalitzat :  
Primer termini: de l'1 al 15 de juliol: rebuts de salaris de gener a juny, ambdós inclosos, i extra, i TC1 i TC2 de gener a maig, ambdós inclosos.   
Segon termini: de l'1 al 15 de gener de l'any següent a la convocatòria: rebuts de salaris dels mesos de juliol a desembre, ambdós inclosos, i extra, així com TC1 i TC2 de juny a desembre, ambdós inclosos.  
  
2. Les subvencions es lliuraran per mitjà de pagaments anticipats, en funció dels percentatges establits en la Llei d'Hisenda Pública de la Generalitat, d'acord amb el que establix la Llei de Pressupostos de la Generalitat per a l'exercici 2012, en relació amb el que establix l'apartat tercer de l'article 47 bis del text refós de la Llei d'Hisenda Pública Valenciana.   
Els centres especials d'ocupació, beneficiaris de les ajudes regulades en el present capítol, estan exonerats de formalitzar garanties per les quantitats anticipades, en la forma establida en l'apartat e) de l'article 47bis de la Llei d'Hisenda Pública de la Generalitat.  
  
CAPÍTOL IV  
Projectes d'inserció a través de CEO+I  
  
Article 31. Objecte de les ajudes  
Les ajudes recollides en el present capítol tenen com a finalitat donar suport a projectes encaminats a facilitar la contractació laboral en empreses ordinàries de persones discapacitades que prèviament han seguit un itinerari d'inserció en les dependències del CEO + I.   
  
Article 32. Obligacions dels beneficiaris  
Els CEO+I a més de complir els requisits assenyalats amb caràcter general per als CEO establits en els articles 4 i 18 d'esta orde, hauran de fer constar en els seus estatuts de constitució que, a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, utilitzant per a això un procés previ d'itinerari d'inserció.   
Els treballadors amb discapacitat que participen en l'itinerari d'inserció han de tindre una antiguitat mínima de 6 mesos com a treballadors en el CEO. La duració de l'itinerari d'inserció no podrà superar els 24 mesos en el cas de treballadors amb discapacitat i amb especials dificultats per a la seua inserció laboral, i de 12 mesos per a la resta dels treballadors amb discapacitat. Es considerarà que hi ha estes especials dificultats quan el treballador estiga inclòs en un dels grups següents:  
  
- Persones amb paràlisi cerebral, persones amb malaltia mental o persones amb discapacitat intel·lectual, amb un grau de discapacitat reconegut igual o superior al 33%.  
- Persones amb discapacitat física o sensorial, amb un grau de discapacitat reconegut igual o superior al 65%.  
L'activitat a realitzar en l'itinerari d'inserció ha de guardar relació directa amb l'activitat del centre especial d'ocupació.  
  
Article 33. Documentació i termini  
1. A més de la documentació general que establix l'article 6, els CEO+I que sol·liciten acollir-se a les ajudes previstes en este capítol hauran d'aportar els documents següents:  
a) Projecte d'Inserció Laboral, que contindrà necessàriament una memòria d'activitats, així com una memòria econòmica, segons el model normalitzat.  
b) Relació d'empreses ordinàries col·laboradores que es comprometen a contractar els treballadors amb discapacitat del CEO+I una vegada finalitzat l'itinerari d'inserció.  
2. El termini per a presentar les sol·licituds per a l'obtenció de les ajudes regulades en este capítol s'iniciarà l'endemà de la publicació de l'orde i finalitzarà el dia 15 de setembre de 2012.   
  
Article 34. Quanties  
1. Per cada treballador que al finalitzar l'itinerari d'inserció siga contractat per l'empresa ordinària per temps indefinit i a jornada completa, el centre especial d'ocupació tindrà dret a una subvenció per import de 3.000 euros, sempre que s'acredite el gasto corresponent al dit import per mitjà de gastos salarials de personal de suport o gastos corrents relacionats amb la posada en marxa de l'itinerari d'inserció.   
  
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment a la jornada pactada.  
  
Article 35. Justificació i pagament  
1. Les ajudes previstes en este capítol es justificaran en el termini que determine la resolució de concessió, i en tot cas el termini màxim de presentació dels justificants serà el dia 31 d'octubre de 2012.  
  
2. Amb caràcter previ al lliurament de l'ajuda, hauran de presentar la documentació següent:  
a) Còpia del contracte o contractes de treball dels treballadors amb discapacitat que, després del període de realització d'itineraris d'inserció, han sigut contractats per una empresa ordinària, degudament registrat pel Servef o còpia del contracte firmat per les parts junt amb el justificant de la comunicació telemàtica al Servef   
b) Acreditació de la baixa en el centre especial d'ocupació d'aquells treballadors que cessen per inserció en empresa ordinària.  
c) Relació classificada dels costos salarials i gastos corrents, segons el model normalitzat.  
d) Les nòmines, assegurances socials i factures acreditatives del pagament dels servicis i/o gastos prestats justificats d'acord amb el que establix l'article 12 de la present orde.  
  
TÍTOL III  
Contractació de treballadors amb discapacitat per empreses ordinàries  
Programa de suport a la contractació indefinida a través d'enclavaments laborals  
  
Article 36. Objecte  
El present títol té com a objecte establir incentius per a afavorir la inserció dels treballadors amb discapacitat en el mercat ordinari de treball, afavorint el trànsit des de l'ocupació en els centres especials d'ocupació i possibilitant l'accés a estos de nous treballadors amb discapacitat.   
  
Article 37 Accions susceptibles de suport  
Les ajudes previstes en el present títol s'articulen en el programa de suport a la contractació indefinida a través d'enclavaments laborals.   
  
  
Article 38. Requisits de l'enclavament   
1. S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un centre especial d'ocupació per a la realització d'obres o servicis que tinguen relació directa amb l'activitat normal d'aquella i per a la realització de la qual un grup de treballadors amb discapacitat del centre especial d'ocupació es desplaça temporalment al centre de treball de l'empresa col·laboradora, amb els requisits i les condicions establides pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
2. Perquè la contractació per una empresa ordinària d'un treballador procedent d'un enclavament resulte subvencionable, serà necessari que la incorporació del dit treballador a l'enclavament laboral haja sigut comunicada al Servef en el termini d'un mes des de l'inici.   
  
Article 39. Ajudes  
1. Les empreses col·laboradores que, durant el present exercici i d'acord amb allò regulat en el Reial Decret 290/2004, de 20 de febrer, contracten amb caràcter indefinit un treballador de l'enclavament amb discapacitat que presente especials dificultats per a l'accés al mercat ordinari de treball d'acord amb el que disposa l'article 6.2.a o b) del dit reial decret, tindran dret a les ajudes següents:  
a) Subvenció de 7.814 euros per cada contracte de treball subscrit a jornada completa. Si el contracte és a temps parcial, la subvenció es reduirà proporcionalment segons la jornada de treball pactada.  
Esta subvenció podrà ser destinada per l'empresa col·laboradora, totalment o parcialment, a servicis de suport del treballador.  
La intensitat de l'ajuda no superarà el 75% dels costos subvencionables.  
Quan les contractacions no representen un increment net del nombre d'empleats en l'empresa, en comparació amb la mitjana dels dotze mesos previs, el lloc o llocs no hauran d'haver quedat vacants de resultes d'acomiadament improcedent del treballador.  
b) Subvenció per adaptació del lloc de treball i eliminació de barreres o obstacles. Esta subvenció, compatible amb l'anterior ajuda, que podrà arribar als 902 euros per treballador amb discapacitat contractat, destinada a l'adaptació dels llocs de treball o dotació d'equips de protecció personal necessaris per a evitar accidents laborals al treballador amb discapacitat contractat, o eliminar barreres o obstacles que impedisquen o dificulten el treball dels treballadors amb discapacitat. Si esta ajuda no és sol·licitada per l'empresa, podrà ser sol·licitada pel mateix treballador.  
2. Per a tindre dret a estes ajudes, la contractació dels treballadors haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si esta és posterior a l'inici de l'enclavament.  
  
Article 40. Documentació i terminis  
A. Documentació  
Les sol·licituds, en model normalitzat pel Servef hauran de dur adjuntes, a més de la indicada en l'article 6, la documentació següent:  
  
a) Còpia del contracte o contractes de treball subscrits amb persones discapacitades, degudament comunicats al centre Servef.   
b) Autorització al Servef perquè este puga efectuar la consulta de dades d'identitat dels treballadors amb discapacitat, contractats o, si no hi ha, document nacional d'identitat d'estos.  
c) Comunicat d'alta del treballador contractat en la Seguretat Social.   
d) Certificat de discapacitat expedit per l'òrgan competent on conste el tipus i grau de discapacitat o l'acreditació de la condició de persona amb discapacitat d'acord amb el que establix la disposició addicional tercera de la present orde, que permeten poder comprovar que es tracta de treballadors amb especials dificultats d'accés al mercat ordinari de treball, en els termes de l'article 6.2 del Reial Decret 290/2004, de 20 de febrer.   
e) Per a les ajudes d'adaptació de llocs, memòria descriptiva de les necessitats d'adaptació o dotació de mitjans de protecció personal, amb indicació del seu cost i l'informe favorable de la Inspecció de Treball.  
  
f) Declaració acreditativa que l'empresa complix la normativa sobre integració laboral de persones amb discapacitat o, si és el cas, l'exempció de la dita obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de Persones amb Discapacitat.  
g) Contracte subscrit entre l'empresa col·laboradora i el centre especial d'ocupació, en els termes i les condicions establits per l'article 5 del Reial Decret 290/2004, de 20 de febrer, per mitjà del qual es formalitze l'enclavament laboral, així com les seues pròrrogues.   
h) Comunicació a la Direcció General del Servef d'este contracte i les seues possibles pròrrogues, en el termini d'un mes des de la seua firma  
i) Relació de treballadors seleccionats pel centre especial d'ocupació per a la incorporació a l'enclavament laboral on consten les dades del treballador per la contractació del qual se sol·licita l'ajuda, i data de la dita incorporació.  
j) Comunicació a la Direcció General del Servef de la incorporació del dit treballador a l'enclavament laboral, i data d'esta, en el termini d'un mes des del seu inici.   
k) Declaració responsable acreditativa que les noves contractacions representen un increment net del nombre d'empleats en l'empresa, en comparació amb la mitjana dels dotze mesos previs o, si no, que el lloc cobert no ha quedat vacant de resultes d'acomiadament improcedent d'un treballador.  
B. Terminis  
1. Les sol·licituds d'ajudes regulades en este títol hauran de presentar-se en el termini màxim de dos mesos comptats des de la data d'inici de la prestació laboral i tindran com a data límit el 31 d'octubre de 2012. Per a les contractacions formalitzades en el 2012, en el període previ a la publicació de la present convocatòria, el còmput del termini de dos mesos s'iniciarà a partir de l'endemà de la dita publicació.  
2. Les sol·licituds referides al manteniment de contractes formalitzats en els tres últims mesos de l'any 2011 hauran de presentar-se en el termini màxim de dos mesos comptat des de l'endemà de la publicació de la present orde.   
  
Article 41. Obligacions dels beneficiaris  
A més de les obligacions establides amb caràcter general en l'article 5 d'esta orde, els beneficiaris de les ajudes regulades en el present títol hauran de:  
1. Formalitzar els contractes per escrit.  
2. Les entitats beneficiàries estan obligades a mantindre l'estabilitat en l'ocupació dels treballadors amb discapacitat contractats a l'empara de la present disposició per un període mínim de dos anys.  
Durant el dit període, en cas de baixa per acomiadament declarat o reconegut improcedent, serà procedent el reintegrament total de la subvenció. Si la baixa ocorre per altres causes no imputables als beneficiaris, hauran de substituir-los en el termini d'un mes per altres treballadors amb les mateixes característiques i comunicar-ho a l'òrgan que va concedir la subvenció en un termini no superior a 15 dies des de la data del nou contracte, i es beneficiaran en este cas només de la bonificació de la quota de la Seguretat Social pels substituts.  
3. Remetre anualment a la Direcció Territorial d'Ocupació del Servef, o l'òrgan que la substituïsca, una relació dels treballadors pels quals s'han concedit les ajudes i subvencions regulades en esta disposició, amb l'acreditació de la seua permanència en l'empresa o, si és el cas, dels treballadors que els hagueren substituït; esta obligació s'entendrà durant dos anys a partir de la data de la contractació indefinida del treballador amb discapacitat.  
  
Article 42. Liquidació i forma de pagament  
1. Una vegada dictada la resolució de concessió de les ajudes i/o subvencions a què es referix el present títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten el gasto realitzat, amb data límit del 15 de novembre de 2012, i s'hauran d'acreditar d'acord amb el que establix l'article 12 de la present orde.   
2. Correspon als directors territorials d'ocupació del Servef, o l'òrgan que els substituïsca, per delegació del director general del Servef, el reconeixement de l'obligació i la proposta de pagament de les ajudes.  
  
  
Article 43. Normativa supletòria  
La normativa bàsica que regula els enclavaments laborals ve recollida en el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En allò no previst per este, i quant al règim sobre requisits, exclusions i obligacions, caldrà ajustar-se a les disposicions del Reial Decret 1451/1983, d'11 de maig, modificat pel Reial Decret 170/2004, de 30 de gener.  
  
DISPOSICIONS ADDICIONALS  
  
Primera. Finançament  
1. Les ajudes regulades en la present orde es finançaran per un import global màxim de 98.764.583,00 euros, segons el detall de línies i imports que a continuació s'especifiquen:   
a) Les ajudes per als programes de Creació d'Ocupació Estable i Manteniment de Llocs de Treball en centres especials d'ocupació, establits en el capítol I i II del títol II de l'orde, i les ajudes a unitats de suport a l'activitat professional en el marc dels servicis d'ajust personal i social, establides en el capítol III del mateix títol, es finançaran a càrrec del capítol 4, codi línia T2240000, per un import global màxim de 07.080.409,00 euros, corresponents a fons procedents del SPEE.  
  
b) Les ajudes per a gastos financers establits en el títol II, capítol II, i les ajudes per a projectes d'inserció a través de CEO+I, establides en el títol II, capítol IV de l'orde, es finançaran a càrrec del capítol 4, codi línia T2240000, per un import global màxim de 30.000,00 euros, fons propis de la Generalitat.  
c) Les ajudes per a la inversió establides en el títol II, capítol II, per a adaptació de llocs de treball i eliminació de barreres arquitectòniques en centres especials d'ocupació, es finançaran a càrrec del capítol 7, codi línia T2243000, per un import global màxim de 190.000,00 euros, fons procedents del SPEE.  
d) Les ajudes per a la contractació indefinida a través d'enclavaments laborals, establides en el títol III d'esta orde, es finançaran junt amb les ajudes per contractació indefinida de persones amb discapacitat establides en el títol IV de l'Orde 26/2012, de 18 de juny, de la Conselleria d'Educació, Formació i Ocupació, per la qual es convoquen les ajudes destinades al foment d'ocupació estable i altres mesures per a la creació d'ocupació per a l'exercici 2012, d'acord amb el que preveu el punt c) de l'apartat 1 de la disposició addicional primera d'esta orde.  
  
e) Les ajudes destinades a l'adaptació de llocs, establides en el títol III de la present orde, es finançaran junt amb les ajudes per a l'adaptació de persones amb discapacitat establides en el títol IV de l'Orde 26/2012, de 18 de juny, de la Conselleria d'Educació, Formació i Ocupació, per la qual es convoquen les ajudes destinades al foment d'ocupació estable i altres mesures per a la creació d'ocupació per a l'exercici 2012, d'acord amb el que preveu el punt e) de l'apartat 1 de la disposició addicional primera d'esta orde.  
2. Si al llarg de l'exercici 2012 hi ha crèdit disponible que permeta incrementar el finançament pressupostari d'esta orde, el Servef, amb la publicació prèvia de la resolució del secretari autonòmic d'Ocupació i Formació, d'ampliació d'este crèdit en el Diari Oficial de la Comunitat Valenciana, podrà destinar-lo al finançament de les sol·licituds presentades a l'empara d'esta convocatòria que no es pogueren atendre, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
  
Segona. Compatibilitat amb el mercat comú  
1. Les ajudes, regulades en la present orde són compatibles amb el mercat comú ja que es regixen pel Reglament (CE) 800/2008 de la Comissió, de 6 d'agost de 2008 (DOUE de 09.08.2008), pel qual es declaren determinades categories d'ajudes compatibles amb el mercat comú en aplicació dels articles 107 i 108 del Tractat de Funcionament de la Unió Europea, i concretament pels articles 26, 41 i 42 sempre que:  
- Quant a l'ajuda d'assistència tècnica regulada en el capítol I «Projectes de creació d'ocupació estable» del títol II «Centres especials d'ocupació», la intensitat de l'ajuda no supere el 50% dels costos subvencionables, i els servicis no consistisquen en les activitats excloses expressament en l'article 26 del Reglament.  
- Quant a les subvencions salarials, la intensitat de les ajudes no superen el 75% dels costos subvencionables, d'acord amb l'article 41 del reglament.  
- Quant a costos addicionals, la intensitat d'ajuda no supere el 100% dels costos subvencionables, entenent-se per tals els regulats en l'article 42 del reglament esmentat.  
- Quant a les subvencions destinades a equilibrar i sanejar financerament els centres especials d'ocupació i les subvencions dirigides a equilibrar el pressupost d'aquells centres que no tinguen ànim de lucre i siguen d'utilitat pública, regulats en els apartats 6 i 7 de l'article 21 de la present orde (capítol II del títol II), les ajudes vagen destinades a finançar els costos addicionals regulats en l'article 42 del reglament.   
  
Estes ajudes en favor de la integració laboral de treballadors amb discapacitat podran acumular-se amb ajudes exemptes en virtut del reglament esmentat en relació amb els mateixos costos subvencionables per damunt del llindar més alt aplicable pel reglament, sempre que esta acumulació no done lloc a una intensitat d'ajuda superior al 100% dels costos pertinents durant qualsevol període en què s'ocupen estos treballadors.  
Les ajudes regulades en la present orde no es podran concedir, segons disposa l'article 1 del reglament d'exempció per categories mencionat, a empreses que realitzen:  
a) Activitats relacionades amb l'exportació.  
b) Activitats en el sector del carbó.  
c) Queden excloses, així mateix, les empreses en crisi o les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
Així mateix, en el sector del transport, queden excloses les ajudes destinades a l'adquisició de mitjans i equips de transport, en el cas de transport de mercaderies per carretera i transport aeri.  
Als efectes de l'exclusió de l'apartat c), una pime es considerarà empresa en crisi, si complix les condicions següents:  
a) Si es tracta d'una societat de responsabilitat limitada, que haja desaparegut més de la mitat del seu capital subscrit i s'haja perdut més d'una quarta part d'este en els últims 12 mesos o,  
b) Si es tracta d'una societat en què almenys alguns dels seus socis tenen una responsabilitat il·limitada sobre el deute de l'empresa, que hagen desaparegut més de la mitat dels seus fons propis, tal com s'indiquen en els llibres d'esta, i s'haja perdut més d'una quarta part dels mateixos en els últims 12 mesos, o  
c) Per a totes les formes d'empreses, que s'haja iniciat el procediment per a la declaració de concurs.   
Una pime amb menys de tres anys d'antiguitat no es considerarà en crisi, excepte en el cas que complisca la condició prevista en la lletra c) de l'apartat anterior.  
Tampoc resultaran subvencionables per la present orde les ajudes individuals, concedides en aplicació d'un règim d'ajudes o com a ajudes ad hoc, l'equivalent de les quals en subvenció bruta supere els llindars següents, de conformitat amb el que disposa l'article 6.1 del Reglament CE 800/2008:  
· Ajudes per a l'ocupació de treballadors amb discapacitat en forma de costos salarials: 10 milions d'euros per empresa i per any;  
· Ajudes per a compensar els costos addicionals de l'ocupació de treballadors amb discapacitat : 10 milions d'euros per empresa i per any.  
2. Les subvencions destinades a equilibrar i sanejar financerament els centres especials d'ocupació i les subvencions dirigides a equilibrar el pressupost d'aquells centres que no tinguen ànim de lucre i siguen d'utilitat pública, regulades en els apartats 6 i 7 de l'article 21 de la present orde (capítol II del títol II), que no estiguen destinades a finançar els costos addicionals regulats en l'article 42 del Reglament CE 800/2008, són compatibles amb el mercat comú, al no resultar d'aplicació el que preveu l'article 107, apartat 1 del Tractat de Funcionament de la Unió Europea, per tractar-se d'ajudes acollides al règim de ajudes de minimis, establit en el Reglament (CE) núm. 1998/2006 de la Comissió, publicat en el DOUE del 28/12/2006, i relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis.   
  
Estes ajudes sotmeses al règim de minimis no es podran concedir a empreses dels sectors següents:  
a) Pesca i aqüicultura, segons es preveuen en el Reglament (CE) número 104/2000, del Consell.  
b) Producció primària dels productes agrícoles que figuren en la llista de l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) número 1407/2002.  
e) Queden excloses, així mateix, les empreses en crisi.  
D'altra banda, l'aplicació del règim de minimis suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros  
  
Tercera  
Als efectes de la present orde d'ajudes, tindran la consideració de treballadors amb discapacitat, els següents:  
a) Aquells que compten amb un grau de discapacitat reconegut igual o superior al 33%.  
b) En compliment de l'article 1.2 de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat, en relació amb el que disposa el Reial Decret 1414/2006, d'1 de desembre, pel qual es determina la consideració de persona amb discapacitat als efectes de la Llei 51/2003, es consideraran afectats per una discapacitat igual o superior al 33% els pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
En este cas, i per a la determinació del tipus de discapacitat psíquica, es tindrà en compte la incapacitat permanent total, absoluta o gran invalidesa, en què el certificat de l'organisme competent per al reconeixement reculla la concurrència de malaltia mental o discapacitat intel·lectual.  
  
Quarta  
La present orde recull les bases establides pel Ministeri de Treball per a les ajudes la gestió i el control de les quals ha sigut transferit a la Generalitat i contingudes en les disposicions següents:  
- Llei 13/1982, de 7 d'abril, d'Integració Social de Persones amb Discapacitat, i legislació de desplegament i modificatiu.  
- L'Orde de 16 d'octubre de 1998, del Ministeri de Treball i Afers Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'ocupació i treball autònom.  
- El Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació.  
- El Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En allò no previst per este, caldrà ajustar-se a les disposicions del Reial Decret 1451/1983, d'11 de maig, modificat pel Reial Decret 170/2004, de 30 de gener.  
Així mateix, és de total aplicació la Llei 38/2003, General de Subvencions, tenint en compte les particularitats regulades en el Reial Decret 357/2006, de 24 de març, així com el Reglament de la Llei 38/2003, aprovat per Reial Decret 887/2006, en els programes la regulació dels quals correspon a l'Estat i la gestió dels quals ha sigut transferida a la Generalitat Valenciana, compresos en els capítols I «Projectes de creació d'ocupació estable», capítol II «Manteniment de llocs de treball» i capítol III «Unitats de suport a l'activitat professional», del títol II «Centres especials d'ocupació» i el «Programa de suport a la contractació indefinida a través d'enclavaments laborals» del títol III «Contractació de treballadors amb discapacitat per empreses ordinàries».   
Per als programes d'ajudes que puguen finançar-se amb fons propis o europeus, resulten d'aplicació els preceptes bàsics de la Llei 38/2003, General de Subvencions així com del Reglament de la Llei 38/2003, aprovat per Reial Decret 887/2006 i els preceptes en vigor del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991. Estos programes són els compresos en el capítol II, pel que fa a «Gastos financers», i capítol IV «Projectes d'inserció a través de CEO+I», tots ells del títol II. Quant al procediment de concessió directa per als programes de «Projectes d'inserció a través de CEO+I» s'establix en el Decret 130/2006, del Consell (DOGV del 03.10.2006).   
  
  
DISPOSICIÓ FINAL  
  
Única  
S'autoritza el director general del Servef a dictar les disposicions i adoptar les mesures que considere oportunes per al desplegament i l'aplicació de la present orde.  
Es delega en el director general del Servef la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, els interessats podran interposar recurs contenciós administratiu en el termini de dos mesos, comptat des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre que estimen procedent.   
  
València, 21 de juliol de 2012   
  
La consellera d'Educació, Formació i Ocupació,  
MARÍA JOSÉ CATALÁ VERDET